נבחרת יפן בכדורגל
היסטוריה

הישגה המשמעותי הראשון של נבחרת יפן הגיע באולימפיאדת מקסיקו סיטי בשנת 1968, כאשר זכתה הנבחרת במדליית הארד. אף שההישג הגביר את ההכרה לה זכה הכדורגל ביפן, היעדר ליגת כדורגל מקצוענית עיכב את התפתחות הענף ביפן, והנבחרת העפילה לראשונה לגביע העולמי רק כעבור 30 שנה.
בשנת 1991 החליטו בעלי ליגת הכדורגל היפנית לפרק את הליגה, שהייתה ליגה חצי מקצוענית, והקימו במקומה את הג'יי ליג, ליגת כדורגל מקצוענית, בין היתר כדי לשפר את תדמית הענף ולחזק את הנבחרת היפנית. עם השקת הליגה בשנת 1993, עלתה ביפן רמת ההתעניינות בענף ובנבחרת הלאומית.
בשנת 1992 אירחה יפן את בגביע אסיה וזכתה בטורניר לאחר ניצחון בתוצאה 1-0 על ערב הסעודית במשחק הגמר. נבחרת יפן כשלה בניסיונה להעפיל למונדיאל 1994, לראשונה כנבחרת המורכבת כולה משחקנים מקצוענים. במשחקה האחרון בטורניר המוקדמות הייתה זקוקה יפן לניצחון על עיראק, על מנת להבטיח את העפלתה לגביע העולמי, לראשונה בתולדותיה, אולם ספגה שער שוויון בתוספת הזמן של המשחק, אשר הסתיים בתוצאה 2-2. את מקומה של יפן בטורניר תפסה קוריאה הדרומית אשר סיימה את בית המוקדמות עם מספר נקודות זהה לזה של יפן, אך עם הפרש שערים טוב יותר.
נבחרת יפן ערכה את הופעת הבכורה שלה בגביע העולמי בשנת 1998. יפן הוגרלה לבית ח' של הטורניר יחד עם נבחרות ארגנטינה, קרואטיה וג'מייקה, אולם הפסידה בכל משחקיה והודחה מהטורניר. בשנת 1999 הוזמנה יפן להשתתף בקופה אמריקה, ובכך הפכה לנבחרת הראשונה והיחידה עד כה מחוץ ליבשת אמריקה שמשתתפת בטורניר. שנה מאוחר יותר, זכתה יפן בגביע אסיה לאחר ניצחון 1-0 על ערב הסעודית. בשנת 2001 הגיעה יפן לגמר גביע הקונפדרציות בו הפסידה בתוצאה 1-0 לצרפת.
בשנת 2002 אירחה יפן את מונדיאל 2002 במשותף עם קוריאה הדרומית. לראשונה בתולדות הגביע העולמי נערך הטורניר באסיה, ולראשונה נחלק האירוח בין שתי מדינות שונות. יפן שובצה בבית ח' יחד עם נבחרות בלגיה, תוניסיה ורוסיה. אף על פי שסיימה בתיקו 2-2 מול בלגיה במשחקה הראשון בטורניר, העפילה הנבחרת לשלב שמינית הגמר, לאחר שגברה בתוצאה 1-0 על רוסיה ובתוצאה 2-0 על תוניסיה. בשלב שמינית הגמר הפסידה יפן לטורקיה בתוצאה 1-0 והודחה מהטורניר. בשנת 2004 זכתה יפן גביע אסיה לאחר ניצחון בתוצאה 3-1 על סין. הייתה זו זכייתה השלישית של יפן בתואר והשנייה ברציפות.
ב-8 ביוני 2005 העפילה יפן למונדיאל 2006 לאחר שגברה בתוצאה 2-0 על צפון קוריאה במשחק שהתקיים במגרש נייטרלי בבנגקוק. יפן הוגרלה לבית ו' של הטורניר יחד עם נבחרות ברזיל, אוסטרליה וקרואטיה, וסיימה במקום האחרון בבית לאחר הפסד 1-3 לאוסטרליה, תיקו 0-0 עם קרואטיה והפסד 1-4 לברזיל.
יפן העפילה למונדיאל 2010 בו רשמה הופעה רביעית ברציפות. הנבחרת הוגרלה לבית ה' יחד עם נבחרות הולנד, דנמרק וקמרון. יפן סיימה במקום השני והעפילה לשלב שמינית הגמר לאחר ניצחון בתוצאה 1-0 על קמרון במשחקה הראשון בטורניר, הפסד 0-1 להולנד וניצחון 3-1 על דנמרק. בשלב שמינית הגמר הודחה יפן לאחר שהפסידה 3-5 לפרגוואי בדו-קרב בעיטות עונשין (0-0 בתום הארכה).
בשנת 2011 זכתה יפן בפעם הרביעית בתולדותיה בגביע אסיה לאחר ניצחון בתוצאה 1-0 בתום הארכה על אוסטרליה. באותה שנה אמורה הייתה יפן להשתתף גם בטורניר הקופה אמריקה, אך בעקבות רעידת האדמה בסנדאי החליטה התאחדות הכדורגל היפנית לבטל את השתתפות הנבחרת בטורניר.
יפן העפילה למונדיאל 2014 בפעם החמישית ברציפות. הנבחרת הוגרלה לבית ג' יחד עם נבחרות חוף השנהב, יוון וקולומביה. יפן סיימה אחרונה בבית לאחר שהפסידה 1-2 לחוף השנהב, סיימה בתיקו 0-0 עם יוון והפסידה 1-4 לקולומביה. 

יפן העפילה למונדיאל 2018 בפעם השישית ברציפות. בשלב הבתים ניצחה את קולומביה 1-2, סיימה בתיקו 2-2 עם סנגל והפסידה לפולין 1-0. יפן סיימה במקום השני בבית במאזן זהה לסנגל השלישית, אולם דורגה לפניה בזכות קריטריון "המשחק ההוגן" עקב צבירת כמות כרטיסים צהובים נמוכה יותר מזו של סנגל בסך כל משחקי הבית. בכך הפכה יפן לנבחרת הראשונה בהיסטוריית המונדיאל שמעפילה לשמינית הגמר בזכות קריטריון "המשחק ההוגן". בשלב זה הפסידה יפן 3-2 לבלגיה והודחה.
יפן העפילה למונדיאל 2022 בפעם השביעית ברציפות. בשלב הבתים הדהימה יפן את גרמניה 1-2 ובמשחקה השני הופתעה על ידי קוסטה ריקה 1-0. במשחקה האחרון בשלב הבתים שוב הפתיעה יפן את ספרד 1-2 והעפילה לשמינית הגמר מהמקום הראשון בבית. בשמינית הגמר סיימה יפן בתיקו 1-1 עם קרואטיה והודחה 3-1 בבעיטות הכרעה מ-11 מטרים.